Nuutste misdaad statistieke – Plaasmoorde styg onrusbarend | SAUK.co.za - Nuus.info
Volgens TLU SA se statistiek, steek 2017 sleg af in vergelyking met die situasie dieselfde tyd verlede jaar.
In 2016 is 295 aanvalle en 52 moorde geregistreer terwyl die ooreenstemmende periode vanjaar ‘n styging na onderskeidelik 347 en 65 aantoon.
“Die situasie op Suid-Afrikaanse plase en landbouhoewes neem ernstige krisisafmetings aan en dit is duidelik dat die SAPD se Landelike Veiligheidstrategie nie die verwagte resultate oplewer nie”, aldus mnr. Henry Geldenhuys, TLU SA se adjunkpresident en ook voorsitter van die unie se Veiligheidskomitee.
“Die vraag kan tereg gevra word of geweldsmisdade op plase en hoewes werklik in die praktyk prioriteitstatus geniet, of die nodige middele in landelike gebiede beskikbaar gestel word om die probleem te beveg en of misdaadintelligensie enigsins benut word om aanvalle teen wetsgehoorsame plaasbewoners te verhoed?” vra mnr. Geldenhuys.
VF Plus se leier in die Wes-Kaap, dr. Corné Mulder, het op sy beurt kommer uitgespreek oor die skielike vlaag plaasaanvalle in dié provinsie.
“Die VF Plus wil plaaslike boere maan om met ŉ nuwe ingesteldheid veiligheid op hul plase te benader, om dit op te skerp en om voortdurend waaksaam te wees aangesien plaasaanvalle wel op enige plek in die land kan voorkom”, sê dr. Mulder.
« Doodskis sage ontaard in volslae politieke propagandaveldtog
OPVOLG oor tugting van kinders:- VF Plus »